SET ปิดวูบ 15 จุด เซ่นแรงขายล็อกกำไร โบรกฯมองสัปดาห์ผันผวนกรอบ 1,330-1,390 จุด
SET ปิดวูบ 15 จุด เซ่นแรงขายล็อกกำไร โบรกฯมองสัปดาห์ผันผวนกรอบ 1,330-1,390 จุด
10 ก.ค. 2563

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,350.50 จุด ลดลง 15.31 จุด (-1.12%) มูลค่าการซื้อขาย 64,196.73 ล้านบาท
10 หุ้นกดดัชนีวันนี้

นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.กรุงไทย ซีมิโก้ กล่าวว่า ตลาดหุ้นไทยวันนี้ปรับตัวลงในทิศทางเดียวกับตลาดหุ้นในภูมิภาคเอเชียที่ต่างติดลบกันทั่วหน้า มองว่านักลงทุนคงจะ Wait &amp; See และบางส่วนก็ขายล็อกกำไรก่อนเพื่อรอลุ้นหลายปัจจัยในสัปดาห์หน้า ส่วนบ้านเรานักลงทุนก็ยังไม่มั่นใจที่จะเข้าลงทุน หลังยังต้องจับตาปัจจัยการเมืองในประเทศ เรื่องการเปลี่ยนแปลงคณะรัฐมนตรี (ครม.) แม้แต่สัญญาณทางเทคนิคก็พยายามจะไม่หลุดแนว 1,350 จุด มิฉะนั้นจะมีแรงขายออกมามากขึ้น
ทั้งนี้ นักลงทุนต่างรอดูปัจจัยที่จะเข้ามาในสัปดาห์หน้า ทั้งการทยอยประกาศผลประกอบการงวดไตรมาส 2/63 ของกลุ่มแบงก์, หุ้นหลายตัวก็จะติดเกณฑ์ Cash Balance ด้วย, ตัวเลขผลิตภัณฑ์มวลรวมภายในประเทศ (GDP) ไตรมาส 2/63 ของจีน ซึ่งตลาดคาดว่าจะออกมาดี, ตัวเลขยอดค้าปลีกของสหรัฐฯ รวมไปถึงการประชุมของหลายธนาคารกลาง เช่น ธนาคารกลางยุโรป (ECB), ธนาคารกลางญี่ปุ่น (BOJ), ธนาคารกลางอินโดนีเซีย เป็นต้น
แนวโน้มการลงทุนในสัปดาห์หน้า นายถนอมศักดิ์ กล่าวว่า ตลาดฯมีโอกาสที่จะผันผวนได้ แต่ก็ยังมองในทิศทางขาขึ้นมากกว่าลง เนื่องจากคาดว่าจีนจะประกาศตัวเลข GDP ออกมาดี ซึ่งก็สามารถซื้อเล่นเทรดดิ้งได้ แต่ตลาดก็ยังมีความเสี่ยงอยู่ที่จำนวนผู้ติดเชื้อไวรัสโควิด-19 ในสหรัฐฯที่น่าจะยังสูงขึ้น ดังนั้น จะต้องคอยติดตามดูต่อไป
พร้อมให้แนวรับ 1,330-1,300 จุด ส่วนแนวต้าน 1,380-1,390 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่ 
STGT มูลค่าการซื้อขาย 8,074.08 ล้านบาท ปิดที่ 74.50 บาท ลดลง 0.25 บาท
AOT มูลค่าการซื้อขาย 2,638.67 ล้านบาท ปิดที่ 55.00 บาท ลดลง 1.25 บาท
CPALL มูลค่าการซื้อขาย 2,076.45 ล้านบาท ปิดที่ 65.75 บาท ลดลง 1.50 บาท
PTT มูลค่าการซื้อขาย 1,965.58 ล้านบาท ปิดที่ 38.25 บาท ลดลง 1.00 บาท
KCE มูลค่าการซื้อขาย 1,792.48 ล้านบาท ปิดที่ 25.25 บาท เพิ่มขึ้น 1.95 บาท